หุ้น6มิ.ย.ปิดร่วง11.70จุด
หุ้น 6 มิ.ย. ดัชนีลดต่อเนื่องก่อนปิดตัวที่ระดับ 1,046.16 จุด ลดลง 11.70 จุด มูลค่าซื้อขายเบาบาง 18,474 ล้านบาท
6 มิ.ย. 2554

หุ้น 6 มิ.ย. ดัชนีลดต่อเนื่องก่อนปิดตัวที่ระดับ 1,046.16 จุด ลดลง 11.70 จุด มูลค่าซื้อขายเบาบาง 18,474 ล้านบาท 
ตลาดหุ้นไทยวันที่ 6 มิ.ย. เปิดตลาดดัชนีแกว่งตัวลดลงจนมาปิดตลาดที่ระดับ 1,046.16 จุด ลดลง 11.70 จุด หรือ 1.11% มูลค่าการซื้อขายเบาบาง 18,474 ล้านบาท เนื่องจากตลาดหุ้นหลายแห่งในเอเชียหยุดทำการ
นายเทิดศักดิ์ ทวีธีระธรรม ผู้อำนวยการฝ่ายวิจัย บล.เอเชีย พลัส กล่าวว่า วันนี้ดัชนีหุ้นไทยร่วงลงแรง ตอบรับปัจจัยแวดล้อม โดยน้ำหนักส่วนใหญ่มาจากประเด็นของต่างประเทศ กรณีตัวเลขเศรษฐกิจสหรัฐออกมาเชิงลบ มีผลต่อค่าเงินสหรัฐ และกระแสเงินทุนไหลเข้าออก 
นอกจากนี้ นักลงทุนมีแรงจูงใจในการขายหลังเห็นนักลงทุนต่างชาติมียอดขายสุทธิ ขณะที่การเมืองไทยยังรอความชัดเจนจากการเลือกตั้ง 
ประเมินว่าดัชนีหุ้นคงไม่ลดต่ำกว่าระดับนี้มากนัก เพราะดัชนีบริเวณ 1,042-1,050 จุด คิดบนค่าพีอีระดับ 12 เท่า เป็นระดับสำคัญ อาจมีแรงดีดกลับ แต่ไม่น่ามาก หุ้นจะผันผวน